กรณ์ปัดรวมบัญชีแบงก์ชาติล้างหนี้กองทุนฟื้นฟู
รมว.คลัง ยืนยัน ไม่จำเป็นต้องรวมบัญชีทุนสำรอง เพียงแต่ต้องการให้ใช้ทุนสำรองให้คุ้มค่า
8 มี.ค. 2553

รมว.คลัง ยืนยัน ไม่จำเป็นต้องรวมบัญชีทุนสำรอง เพียงแต่ต้องการให้ใช้ทุนสำรองให้คุ้มค่า
นายกรณ์  จาติกวณิช  รมว.คลัง กล่าวว่า แนวทางแก้หนี้สินกองทุนเพื่อการฟื้นฟูและพัฒนาระบบสถาบันการเงิน มีหลายวิธี โดยขณะนี้ยืนยันว่ายังไม่ได้สรุปจะใช้วิธีการรวมบัญชีของธนาคารแห่งประเทศไทย (ธปท.) เพื่อแก้ไขหนี้ของกองทุนฟื้นฟูฯ เบื้องต้นขณะนี้ต้องยอมรับว่าประเทศมีหนี้กองทุนฟื้นฟูฯ จำนวนมหาศาลที่ไม่ลดลงเลยเป็นเวลานาน และเป็นภาระของประชาชน ขณะที่ ธปท.มีทุนสำรองระหว่างประเทศสูงมากขึ้นอย่างต่อเนื่อง ดังนั้นจึงต้องหาทางลดภาระของประชาชนด้วยการใช้เงินทุนสำรองให้คุ้มค่ามากขึ้น โดยไม่จำเป็นใช้วิธีการรวมบัญชี ส่วนแนวทางที่ชัดเจนนั้นยังอยู่ระหว่างการหารือร่วมกับหน่วยงานที่เกี่ยวข้อง
ก่อนหน้านี้ นายไตรรงค์  สุวรรณคีรี  รองนายกรัฐมนตรี ออกมาแสดงความเห็นในการแก้ไขหนี้กองทุนฟื้นฟูฯ ด้วยการรวมบัญชีทุนสำรองเงินตรา บัญชีสำรองพิเศษ และบัญชีผลประโยชน์ประจำปีชของ ธปท.ให้เหลือเพียงบัญชีเดียว ซึ่งจะทำให้ ธปท.มีกำไรและนำไปชำระหนี้กองทุนฟื้นฟูฯ ได้ แต่แนวคิดดังกล่าวก็ถูกลูกศิษย์ของ หลวงตา มหาบัวญาณสัมปันโน  เจ้าอาวาสวัดป่าบ้านตาด  จ.อุดรธานี  ออกมาคัดค้าน